Hogenabargen

**Hogenabargen** () is en Dörp in de Gemeen Kerklinneln in’n Landkreis Veern, Neddersassen. Binnen de Gemeen Kerklinneln billt de Oort de polietsche Oortschop Hogenabargen.

## Geografie

De Oort liggt op’n Rand von de Achem-Veerner Geest hen na de Maschen langs de Aller. Dat Water ut dat Rebeed flütt över’n Drommelbeek un över Gravens na de Aller hen af.

De Naveröörd sünd Armsen in’n Noordoosten, Neernabargen in’n Oosten, Stemmen un Wittloh in’n Süüdoosten, Wessen in’n Süden, Noke un Barnstäer in’n Süüdwesten, Ahnbargen in’n Westen un Lutten un Eitze in’n Noordwesten.

## Historie

An’t Enn von’n Tweten Weltkrieg hett sik en Kumpanie von dat Marine-Grenadier-Regiment 7 in dat Dörp ophollen. Dorto kemen en Tog von dat Artillerieregiment 22 un en poor Soldaten von de Luftwapen. De düütschen Truppen stünnen ünner dat Kummando von Oberleutnant to See Hermann Gallhoff. Nadem de Briten den Oort mit Artillerie beschaten hebbt, hebbt de Düütschen mit en Panzerfuust en brietschen Panzer afschaten. De Briten hebbt denn Truppen in dat Dörp schickt un de Düütschen bekämpft. Dorbi sünd fiev Zivilisten doodbleven, dree von de Artillerie, söss von de Luftwapen un 15 von de Marien. De Düütschen sünd denn na Lutten trüggwiekt un dor sünd ok noch wedder dree düütsche Soldaten fullen.

### Verwaltungsgeschicht

In de Franzosentied von 1810 bet 1814 hett de Oort to de Mairie Kerklinneln in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Eitze in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

De Oort is an’n 1. Juli 1972 mit de Gemeenreform in Neddersassen Deel von de Gemeen Kerklinneln worrn. Sietdem billt de Oort binnen de Gemeen en Oortschop mit egen Oortsvörsteiher.

### Inwahnertall

: * tohoop mit Drommelbeek

### Religion

Hogenabargen is evangeelsch-luthersch präägt un höört to dat Kaspel von de Jakobi-Kark in Wittloh. Bet 1973 hett de Oort to dat Kaspel von de Andreas-Kark in Veern höört.

För de Kathoolschen is de St.-Josef-Kark in Veern tostännig.

Dat Dörp hett en egen Karkhoff an’n *Heisterweg* in’n Süden von’n Oort.

### Oortsvörsteihers

## Kultur

En Denkmaal för de Fullenen ut’n Tweten Weltkrieg steiht in Hogenabargen op’n Karkhoff.

### Verenen

Schüttensport warrt in’n Schüttenvereen Hogenabargen bedreven. De Sportvereen TSV Lohbarg is 1975 grünnt worrn.

## Weertschop un Infrastruktur

Hogenabargen hett en egene freewillige Füürwehr, de 1942 grünnt worrn is.

### Verkehr

Dör Hogenabargen löppt de Landsstraat 160, de in’n Noordwesten över Lutten un Eitze na Veern löppt un in’n Süüdoosten na Süüdkampen un Kerkboitzen an de Bundsstraat 209. Knapp dree Kilometer in’n Oosten von Hogenabargen geiht von de L&nbsp;160 na Süden de L&nbsp;159 af, de na Wittloh un Odersen föhrt.

De nächste Autobahn is de Autobahn 27 (Afsnidd Bremen–Wasra). De Opfohrt 26 Veern-Oost liggt acht Kilometer in’n Noorden von Hogenabargen an de L&nbsp;171.

De nächste Bahnhoff is so bi acht Kilometer wied weg in’n Noordwesten de Bahnhoff Veern an de Bahnlien Wunsdörp–Bremen. Disse Bahnhoff is ok inbunnen in dat Nett von de Regio-S-Bahn Bremen/Neddersassen. Op de Bahnlien Veern–Wasra hett dat von 1910 bet 1969 Personenverkehr geven. De Bahnhoff Hogenabargen leeg in’n Noorden in Drommelbeek.

### Scholen

Hogenabargen harr fröher en egen Volksschool. Vondaag gaht de Kinner op de Grundschool Lutten.

## Literatur

* Lydia Niehoff: *Hohenaverbergen: ein Dorf im Aller-Leine-Tal.* Hauschild, 2008

## Footnoten





## Weblenken